DOHODA 
MEDZI VLÁDOU SLOVENSKEJ REPUBLIKY 
A 
VLÁDOU ESTÓNSKEJ REPUBLIKY
O MEDZINÁRODNEJ CESTNEJ OSOBNEJ A NÁKLADNEJ  DOPRAVE

Vláda Slovenskej  republiky a vláda Estónskej republiky (ďalej len “ zmluvné strany”);
vyvíjajúc úsilie  prispieť k rozvoju obchodných a ekonomických vzťahov medzi ich krajinami;
rozhodnuté podporiť spoluprácu v cestnej doprave v rámci trhovej ekonomiky;
so zreteľom na ochranu životného prostredia, racionálne využitie energie, bezpečnosť na cestách a zlepšenie pracovných podmienok vodičov;
smerujúc k rozvoju dopravnej intermodality;
s prihliadnutím na rezolúcie a princípy prijaté Ekonomickou komisiou pre Európu pri Organizácii spojených národov, Európskou konferenciou ministrov dopravy;
uvedomujúc si vzájomnú výhodu a prínos dohody o cestnej doprave;
dohodli sa takto:

I. VŠEOBECNÉ USTANOVENIA
Článok 1
Rozsah platnosti
(1) Ustanovenia tejto dohody sa vzťahujú na prepravu osôb a nákladov medzi územiami štátov zmluvných strán,  na tranzitnú dopravu cez územia týchto štátov, ale aj na dopravu medzi územím tretieho štátu a územím štátu druhej zmluvnej strany a späť vykonávanú vozidlom evidovaným na území štátu jednej zo zmluvných strán.
(2) Táto dohoda nie je v rozpore s právami a záväzkami vyplývajúcimi z iných medzinárodných záväzkov zmluvných strán. 

Článok 2
Pojmy 
Na účely tejto dohody pojem:
a) “Dopravca “ znamená fyzickú osobu alebo právnickú osobu alebo združenie s trvalým bydliskom alebo sídlom na území štátu jednej zo zmluvných strán, ktorá je v Slovenskej republike alebo v Estónskej republike oprávnená príslušným orgánom vykonávať medzinárodnú cestnú osobnú a nákladnú dopravu v súlade s príslušnými vnútroštátnymi právnymi predpismi.
b) “ Vozidlo “ znamená motorové vozidlo: 
     1) samostatné alebo súpravu vozidiel, 
     2) určené na cestnú osobnú alebo nákladnú dopravu,
     3) ktoré  dopravca vlastní, alebo disponuje s ním na základe nájomnej alebo leasingovej zmluvy.
c) “Evidencia“  znamená pridelenie evidenčného čísla vozidlu príslušným orgánom štátu zmluvnej strany. V prípade súpravy vozidiel, určujúcim faktorom pri udeľovaní povolenia alebo výnimky je evidenčné číslo motorového vozidla, aj keď príves alebo náves nie je evidovaný pod rovnakým evidenčným číslom, alebo je evidovaný v inej krajine, alebo má povolenie na dopravu v inej krajine.
d) “Doprava“ znamená prevádzkovanie vozidla, či už naloženého alebo prázdneho, aj keď vozidlo, príves alebo náves sú prevážané vlakom alebo loďou na určitej časti cesty.
e) “Kabotáž“ znamená prepravu na území hostiteľského štátu, na ktorom sa nachádzajú východiskové miesta a  miesta určenia, vykonávanú dopravcom so sídlom na území štátu druhej zmluvnej strany. Prázdne jazdy vozidiel v rámci územia medzi dvoma medzinárodnými dopravami a začiatočné a konečné úseky cesty medzinárodnej kombinovanej dopravy nie sú kabotážou.
f) “Kombinovaná  doprava” znamená prepravu tovaru pri ktorej nákladné vozidlo, príves, náves s ťahačom alebo bez neho, výmenná nadstavba alebo kontejner je v čo najkratších začiatočných a konečných úsekoch jazdy prepravované cestnou dopravou a počas väčšiny jazdy železničnou alebo vodnou dopravou.
g) “Územie štátu zmluvnej strany“ znamená rovnako tak územie Slovenskej republiky 
a územie Estónskej republiky.
h) “Štát sídla” znamená územie štátu tej zmluvnej strany, na ktorom má dopravca sídlo a kde je vozidlo evidované.
i) “Hostiteľský štát“ znamená územie štátu zmluvnej strany, na ktorom je vykonávaná doprava vozidlom, prostredníctvom dopravcu, ktorý nemá sídlo na tomto území a vozidlo nie je evidované na tomto území.
j) “Autobus“ a  “autokar“ znamenajú vozidlá, ktoré sú svojou konštrukciou a vybavením vhodné a určené na prepravu viac ako deviatich osôb, vrátane vodiča.
k) “Pravidelná osobná doprava” znamená prepravu cestujúcich autobusom alebo autokarom na určenej trase podľa cestovného poriadku za stanovené cestovné. Cestujúci nastupujú alebo vystupujú na vopred určených zastávkach a doprava je dostupná každému, aj keď v niektorých prípadoch si vyžaduje rezerváciu.
Bez ohľadu na to, kto organizuje prepravu, pojem „pravidelná osobná doprava“ zahrňuje tiež prepravu určitých kategórií osôb na úkor iných kategórií v prípade, že táto preprava  spĺňa vyššie uvedené kritériá. Táto doprava sa nazýva „osobitná pravidelná doprava“.
l) “Príležitostná osobná doprava“  znamená dopravu vykonanú autobusom alebo autokarom, ktorú nemožno považovať za pravidelnú osobnú dopravu, vrátane osobitnej pravidelnej dopravy, a ktorá je charakterizovaná predovšetkým tým, že sa prepravujú skupiny osôb spojené na základe iniciatívy zákazníka alebo dopravcu.
m) „Zmiešaná komisia“ znamená orgán zriadený podľa článku 14 tejto dohody.
n) „Kontrolný dokument“ znamená jazdný list pre autobusy a autokary, ktorého forma je dohodnutá a potvrdená Zmiešanou komisiou.

II.  OSOBNÁ DOPRAVA
Článok 3
Pravidelná doprava a kyvadlová doprava
(1)	Pravidelnú osobnú dopravu autobusom alebo autokarom možno vykonávať len na základe povolenia vydaného príslušným orgánom v štáte  východiskového miesta, miesta  určenia a tranzitu.
(2)	Žiadosť o povolenie sa podáva príslušnému orgánu štátu, v ktorom je sídlo dopravcu. Ak  príslušný orgán súhlasí so žiadosťou o povolenie, postúpi ju príslušnému orgánu hostiteľského štátu.
a) Príslušný orgán hostiteľského štátu vydáva rozhodnutie o udelení alebo zamietnutí povolenia na prepravu v lehote troch mesiacov, pokiaľ nejde o špecifické okolnosti.
 b) Ak príslušný orgán hostiteľského štátu súhlasí so žiadosťou o povolenie v prípade, že ide o tranzit, potom príslušný orgán štátu, v ktorom je sídlo dopravcu, postúpi žiadosť aj príslušným orgánom štátov tranzitnej prepravy.
c) Zmiešaná komisia rozhoduje o forme žiadosti o oprávnenie a o požadovaných dokumentoch prikladaných k žiadosti.
(3) Povolenie príslušných orgánov štátov, na území ktorých je miesto určenia cez ktoré je tranzitná preprava, sú doručené dopravcovi príslušným orgánom štátu, na území ktorého má dopravca svoje sídlo.
Povolenia sú platné po dobu najviac piatich rokov. V nich sa stanovujú prevádzkové podmienky.
(4) Pri zmenách v prevádzkových podmienkach a pri zrušení dopravy sa postupuje podľa odseku 2 tohto článku.
(5) Ak sa doprava vykonáva na združenom základe, oprávnenie je vydané na mená všetkých dopravcov.

Článok 4 
Príležitostná doprava
(1) Nasledovné dopravy nevyžadujú povolenie na území hostiteľského štátu:
a) okružné cesty za zatvorenými dverami vykonávané tým istým autobusom alebo autokarom na prepravu tej istej skupiny cestujúcich počas celej jazdy, ktorý ich priváža späť do východiskového miesta;
b) doprava, pri ktorej sa jazda tam vykoná s cestujúcimi a jazda späť bez cestujúcich, 
c) doprava, pri ktorej sa jazda tam vykoná bez cestujúcich a jazda späť s cestujúcimi pod podmienkou, že cestujúci:
1) tvoria skupinu zostavenú na základe zmluvy o preprave zapísanú pred ich príchodom na územie štátu zmluvnej strany, kde sú vyzdvihnutí a prepravení na územie štátu sídla; 
2) boli už predtým prepravení tým istým dopravcom na územie štátu zmluvnej strany, kde sú znovu vyzdvihnutí a prepravení na územie štátu  sídla;
     3) boli   pozvaní   na    územie  štátu    sídla,   pričom   náklady  na  dopravu   hradí    osoba 
     vydávajúca pozvanie.
d) jazdy autobusom alebo autokarom, ktoré boli poslané na nahradenie poškodeného autobusu na      územie hostiteľského štátu.
(2) Príležitostná osobná doprava nezahrnutá v odseku 1 tohto článku vykonávaná autobusom alebo autokarom vyžaduje povolenie príslušného orgánu  štátu druhej zmluvnej strany.
(3) Priberanie cestujúcich  pri doprave oslobodenej od povolenia uvedenej v odseku 1 tohto článku nie je prípustné, pokiaľ nie je udelené osobitné povolenie.
Zmiešaná komisia môže rozšíriť výnimky z povolenia o ďalšiu príležitostnú osobnú dopravu.
(4) Žiadosť o povolenie sa podáva príslušnému orgánu v štáte sídla dopravcu. Ak príslušný orgán súhlasí so žiadosťou o povolenie, postúpi ju príslušnému orgánu hostiteľského štátu.
Zmiešaná komisia rozhoduje o forme žiadosti o povolenie a o požadovaných dokumentoch prikladaných  k žiadosti.       
(5) Autobusy a autokary musia byť pri príležitostnej doprave nepodliehajúcej povoleniu vybavené kontrolnými dokumentmi.

Článok 5
Spoločné ustanovenia o osobnej doprave 
(1)	Povolenia môže použiť iba dopravca, ktorému bolo vydané a toto povolenie je neprenosné.
(2) Kabotáž je povolená len s osobitným povolením hostiteľského štátu. Miestne jazdy organizované len pre skupinu osôb dovezenú  na určené miesto tým istým dopravcom, sa nepovažujú za kabotáž s podmienkou, že osoby sú zapísané do jazdného listu.

III. NÁKLADNÁ DOPRAVA
Článok 6 
Povoľovací systém
(1)  Dopravca  so  sídlom  na  území  štátu  zmluvnej  strany môže  za podmienky predchádzajúceho súhlasu na základe povolenia:
a) vykonávať dopravu medzi územiami štátov oboch zmluvných strán;
b) vykonávať dopravu medzi jedným miestom na území štátu druhej zmluvnej strany a ďalším miestom na území tretieho štátu;
c) vykonávať tranzitnú dopravu.
(2) Kabotáž je dovolená len na základe osobitného povolenia hostiteľského štátu.

Článok 7
Výnimky z povoľovacích podmienok
(1) Nasledujúce kategórie prepravy sú oslobodené od povoľovacích podmienok a sú výnimkou z článku 6 tejto dohody:
a) preprava vozidlami, ktorých celková povolená hmotnosť s nákladom vrátane prívesov neprevyšuje 6 ton, alebo ak užitočná hmotnosť vozidla vrátane prívesov neprevyšuje 3,5 tony;
b) preprava vykonávaná príležitostne na letisko alebo z letiska v prípadoch, keď je doprava odklonená;
c) preprava poškodených vozidiel a vozidiel s poruchami a doprava opravárenských vozidiel;
d) prázdna jazda nákladného vozidla vyslaného ako náhrada vozidla s poruchou v inej krajine, a tiež jazda späť opraveného vozidla;
e) preprava zvierat v špeciálnych, na tento účel konštruovaných vozidlách alebo vozidlách trvalo prispôsobených na prepravu zvierat;
f)  preprava náhradných dielcov  a zásob pre oceánske lode a lietadlá;
g) preprava lekárskych potrieb a zariadení pre pohotovostné prípady, najmä ako pomoc pri živelných pohromách a pre humanitárnu pomoc;
h) preprava umeleckých diel a predmetov na výstavy a veľtrhy alebo na neobchodné účely;
i) preprava pre neobchodné účely, akou je preprava zariadení a zvierat na divadelné, hudobné, filmové, športové alebo cirkusové predstavenia, veľtrhy alebo prehliadky a z nich zariadení pre rozhlasové nahrávanie, alebo pre filmovú alebo televíznu produkciu;
j) preprava pozostatkov zosnulých;
k) preprava pošty
l) prvá jazda novo zakúpených motorových vozidiel
m) prepravy v rámci sťahovania.
(2) Zmiešaná komisia môže rozhodnúť o ďalších prepravných kategóriách oslobodených od požiadaviek na povolenie podľa odseku 1 tohto článku.

Článok 8
Povoľovacie podmienky
(1) Príslušné orgány štátov zmluvných strán si vymieňajú každoročne dohodnutý počet čistých formulárov povolení. Povolenie odovzdáva dopravcovi príslušný orgán štátu zmluvnej strany, na ktorého území má dopravca sídlo.
(2) Povolenia môže použiť iba dopravca, ktorému bolo vydané a toto povolenie je neprenosné.
(3)  Povolenie platí len pre jedno vozidlo v stanovenej dobe.
(4) Zmiešaná komisia určuje počet, kategórie a ďalšie podmienky vzťahujúce sa na použitie povolenia.

IV. SPOLOČNÉ USTANOVENIA
Článok 9
Ustanovenia o daniach
(1)  Vozidlá, ktoré sú evidované na území štátu jednej zmluvnej strany a sú dočasne dovezené na územie štátu druhej zmluvnej strany na vykonanie prepravy v súlade s touto dohodou, sú na základe reciprocity oslobodené od cestnej dane a všetkých daní súvisiacich s vlastnením a používaním vozidiel.
(2)  Palivo, ktoré sa nachádza v nádržiach pevne zabudovaných výrobcom na vozidlách, ako aj oleje a mazivá, sú oslobodené od všetkých dovozných poplatkov na území hostiteľského štátu, s podmienkou, že dopravca dodržiava príslušné colné predpisy.

(3) Náhradné dielce dočasne dovezené na územie štátu druhej zmluvnej strany určené na opravy vozidiel vykonávajúcich prepravu podľa tejto dohody budú oslobodené od dovozného cla v súlade s colnými predpismi. Vymenené náhradné dielce budú vyvezené alebo zničené pod dohľadom príslušných colných orgánov štátu druhej zmluvnej strany.

(4) Doprava vykonávaná podľa tejto dohody v hostiteľskom štáte podlieha poplatkom za používanie ciest a mostov. Poplatky za používanie ciest sa vyberajú od dopravcov so sídlom alebo bez sídla na území štátu jednej zmluvnej strany bez rozdielu.

Článok 10
Hmotnosť a rozmery
(1) Maximálna povolená hmotnosť, zaťaženie osi a rozmery vozidiel nesmú prekročiť údaje stanovené v evidenčných dokumentoch, rovnako tak nesmú prekročiť horné povolené hranice  platné v hostiteľskom štáte.
(2)  Použitie vozidiel s hmotnosťou, rozmermi alebo nákladom presahujúcimi horné povolené hranice v hostiteľskom štáte je povolené len na základe osobitného povolenia, o ktoré je potrebné požiadať vopred. Uvedené povolenie podlieha poplatku podľa vnútroštátnych právnych predpisov hostiteľského štátu.

Článok 11
Vybavenie a ďalšie charakteristiky
(1)  Vozidlá prepravujúce nebezpečný alebo skaze podliehajúci náklad musia zodpovedať a byt’ vybavené v súlade s požiadavkami Európskej dohody o medzinárodnej cestnej preprave nebezpečných vecí (ADR) prijatej v Ženeve dňa 30. septembra 1957 alebo Dohody o medzinárodnej preprave skaze podliehajúcich potravín a osobitnom vybavení pre takú prepravu (ATP) prijatej v Ženeve dňa 1. septembra 1970.
(2) Zariadenia vozidiel slúžiace na monitorovanie času jazdy a odpočinku vodičov musia byť v súlade s ustanoveniami Európskej dohody o práci  posádok vozidiel v medzinárodnej cestnej doprave (AETR) prijatej v Ženeve dňa  1. júla 1970.
(3) Zmluvné strany budú podporovať nasadzovanie moderných vozidiel do dopravy uvedenej v článku 1 tejto dohody, ktoré majú nízku hlučnosť, nízke emisie škodlivých látok a spĺňajú všetky dopravno-technické bezpečnostné predpisy platné v Európskej únii a dohodnuté v rámci medzinárodných dohôd a Európskej konferencie ministrov dopravy (ECMT). 

(4)  V súlade s týmito zásadami môže Zmiešaná komisia pri rozhodovaní o počtoch a  o oslobodení od povoľovacieho konania poskytnúť priaznivejší režim pre vozidlá zodpovedajúce najmodernejším bezpečnostným a emisným normám.

Článok 12 
Kontrola
Povolenia, kontrolné dokumenty a ďalšie dokumenty vyžadované podľa tejto dohody, ako aj nákladný list, jazdný list, potvrdenia o poistení, potvrdenia o výcviku a všetky doklady požadované mnohostrannými a dvojstrannými dohodami alebo vnútroštátnymi právnymi predpismi sa musia nachádzať vo vozidlách a na požiadanie musia byt’ predložené príslušným kontrolným orgánom.

Článok 13 
Porušenie dohody
(1) Dopravcovia štátu jednej zmluvnej strany musia na území štátu druhej zmluvnej strany dodržiavať právne predpisy o cestnej doprave a premávke platné na území druhého štátu, platné colné predpisy, záväzky stanovené mnohostrannými medzinárodnými dohodami, ktoré tieto zmluvné strany podpísali, ako aj podmienky stanovené povoleniami.
(2 V prípade porušovania ustanovení tejto dohody dopravcom môžu príslušné orgány štátu, na žiadosť orgánu štátu zmluvnej strany,  na ktorého území k porušovaniu došlo, v rámci platných právnych predpisov prijať tieto opatrenia:
a) vyzvať zodpovedného dopravcu na dodržiavanie vnútroštátnych právnych predpisov (upozornenie),
b) zakázať vstup na územie štátu zmluvnej strany, kde došlo k porušeniu vnútroštátnych právnych predpisov.
(3) Zmluvné strany sa budú navzájom informovať o prijatých rozhodnutiach.

Článok 14 
Spolupráca a Zmiešaná komisia

(1) Príslušné orgány štátov zmluvných strán prijmú potrebné kroky na vykonávanie a uplatňovanie tejto dohody a navzájom si odovzdajú všetky užitočné informácie. Príslušné orgány oboch zmluvných strán sú povinné sa navzájom informovať o zmenách vnútroštátnych právnych predpisov, ktoré sa budú vzťahovať na uplatňovanie tejto dohody.
(2) Príslušné orgány  si poskytnú vzájomnú pomoc pri vykonávaní tejto dohody.  Osobné údaje odovzdané v rámci spolupráce medzi zmluvnými stranami budú chránené ako dôverné a nemôžu byť použité na iný účel, než na ktorý boli poskytnuté.
(3) Príslušné orgány pre vykonávanie tejto dohody sú:
Za  Slovenskú republiku:  Ministerstvo dopravy, pôšt a telekomunikácií Slovenskej republiky
Za Estónsku republiku:     Ministerstvo dopravy a komunikácií Estónskej republiky
(4) Na účinné  vykonávanie tejto dohody a prerokovanie akýchkoľvek otázok z toho vyplývajúcich bude zriadená Zmiešaná komisia zložená z troch členov menovaných príslušnými orgánmi štátov zmluvných strán. Zmiešaná komisia sa bude stretávať na požiadanie jedného z príslušných orgánov v termíne vyhovujúcom obom stranám.

V. ZÁVEREČNÉ USTANOVENIA
Článok 15
Nadobudnutie platnosti a vypovedanie dohody
(1) Táto dohoda podlieha schváleniu v súlade s vnútroštátnymi právnymi predpismi oboch zmluvných strán a nadobudne platnosť dňom výmeny nót o tomto vnútroštátnom schválení. Dohoda však bude predbežne vykonávaná odo dňa jej podpisu.
(2) Táto dohoda môže byť menená a doplňovaná na základe vzájomnej dohody zmluvných strán. Zmeny a doplnky musia byť vykonané písomnou formou.
(3)  Táto dohoda ostáva v platnosti, pokiaľ ju jedna zo zmluvných strán nevypovie diplomatickou cestou. V takomto prípade platnosť dohody skončí šesť mesiacov odo dňa doručenia oznámenia 
o výpovedi druhej zmluvnej strane.

Dané v ....................................................................... dňa ........................................................... v dvoch pôvodných vyhotoveniach, každé v slovenskom, estónskom a anglickom jazyku. V prípade rozdielnosti výkladu medzi slovenským a estónskym znením bude rozhodujúce znenie v anglickom jazyku.

Za vládu
Slovenskej republiky	Za vládu
Estónskej republiky